איירבוס A320 של החברה
איירבוס A330-200 של החברה
ATR 72-500 של החברה
בואינג 737-300 בצבעי JAT
**אייר סרביה** (באנגלית: **Air Serbia**; בסרבית: **Ер Србија**) היא חברת תעופה המשמשת כחברת הדגל של סרביה, ומרכזה בנמל התעופה בלגרד ניקולה טסלה. החברה, שנודעה בעבר כ-**JAT איירווייז** (באנגלית: **JAT Airways**; בסרבית: **Јат Ервејз**, מבוטא "יאט איירבייז") זכתה בשמה הנוכחי בשנת 2013 והחלה לפעול ב-26 באוקטובר 2013.

תולדות החברה
------------

החברה נוסדה ב-17 ביוני 1927 בשם **אאיירופוט** (**Аеропут**, **Aeroput**) וקיימה את טיסתה הבינלאומית הראשונה ב-1929 בין בלגרד וגראץ שבאוסטריה. החברה המשיכה לתפקד עד מלחמת העולם השנייה, וב-1 באפריל 1947 שבה לפעול, שנתה את שמה ליוגוסלובנסקי אאיירוטרנספורט ואחר כך ל-JAT יוגוסלב איירליינס. בשנת 1985 הייתה החברה לראשונה באירופה שרכשה מטוסי בואינג 737-300. בסוף שנות ה-80 של המאה ה-20 הגיעה החברה לשיא פעולתה עד אז, והטיסה כ-5 מיליון נוסעים בשנה לכ-80 יעדים בחמש יבשות. לאחר פירוק יוגוסלביה ב-1992, חדלה החברה מכל טיסותיה הבינלאומיות בעקבות הסנקציות שהוטלו על יוגוסלביה על ידי האומות המאוחדות, אך המשיכה לקיים טיסות פנים עד שנת 1994, מועד בו חדשה את שירותיה הבינלאומיים. ב-8 באוגוסט 2003, לאחר הפיכת האיחוד בין סרביה למונטנגרו מאיחוד פדרלי לאיחוד קונפדרלי, שנתה החברה את שמה ל-JAT איירווייז והחלה בתהליך התחדשות שכלל את מכירת מטוסיה הישנים מדגמי DC-10 ובואינג 727, וכן את מטוסיה מדגם DC-9 למעט אחד. בשנת 2006 כאשר מונטנגרו הפכה למדינה עצמאית, הייתה JAT איירווייז למוביל הלאומי של סרביה.

ב-1 באוגוסט 2013 רכשה חברת התעופה הלאומית של אבו דאבי, איתיחאד איירווייז, 49% ממניותיה של JAT איירווייז, וכן את זכויות הניהול בחברה למשך חמש שנים. יתר המניות נותרו בידיה של ממשלת סרביה. שמה של החברה שונה ל"אייר סרביה", וטיסתה הראשונה בין בלגרד לאבו דאבי התקיימה ב-26 באוקטובר 2013.

בשנת 2016 פתחה החברה קו טרנס-אטלנטי ראשון לניו יורק. זהו הקו הראשון המופעל ממדינות יוגוסלביה לשעבר לארצות הברית.

פעילות החברה בישראל
-------------------

החברה מפעילה 4 טיסות שבועיות בין נמל התעופה בלגרד ניקולה טסלה לנמל התעופה בן-גוריון. הטיסות מבוצעות במטוסי איירבוס A319.

שותפות קוד
----------

לחברה הסכמי שותפות קוד עם החברות הבאות:

|  |  |  |
| --- | --- | --- |
| * רוסיהרוסיה אארופלוט (סקאיי טים)
* יווןיוון אגיאן איירליינס (סטאר אלייאנס)
* צרפתצרפת אייר פראנס (סקאיי טים)
* לטביהלטביה אייר בלטיק
 | * הרפובליקה העממית של סיןהרפובליקה העממית של סין אייר צ'יינה (סטאר אלייאנס)
* איטליהאיטליה אליטליה (סקאיי טים)
* איחוד האמירויות הערביותאיחוד האמירויות הערביות איתיחאד איירווייז
* רומניהרומניה טארום (סקאיי טים)
 | * הולנדהולנד KLM‏ (סקאיי טים)
* פוליןפולין לוט פוליש איירליינס (סטאר אלייאנס)
* ישראלישראל אל על
* בולגריהבולגריה בולגריה אייר
 |

צי המטוסים
----------

צי המטוסים של החברה נכון לנובמבר 2019:

| כלי טיס | בצי | בהזמנה | נוסעים | הערות |
| --- | --- | --- | --- | --- |
|  C | Y | סה"כ |
| איירבוס A319-100 | 9 | 2 | 8 | 136 | 144 |  |
| איירבוס A320-200 | 2 | — | 8 | 166 | 174 |  |
| איירבוס A330-200 | 1 | — | 18 | 236 | 254 |  |
| ATR 72-200 | 3 | — | — | 66 | 66 |  |
| ATR 72-500 | 3 | 2 | — | 70 | 70 |  |
| בואינג 737-300 | 4 | — | — | 144 | 144 | מופעלים בעבור מותג טיסות השכר של החברה Aviolet צפויים לפרוש בסוף 2018 |
| סה"כ | 21 | 4 |  |

תאונות ואירועים
---------------

בשנת 2004 הכריזה יאט"א על החברה כאחד המובילים הבטוחים באירופה. בתולדות החברה אירעו שתי תאונות קטלניות:

* ב-26 בינואר 1972 התפוצצה פצצה שהוטמנה במטוס החברה מדגם DC-9. הפצצה הוטמנה על ידי חברי הארגון הבדלני הקרואטי אוסטאשה, בתגובה לפעולות טיהור של השלטון היוגוסלבי בקרב אנשי רוח ומנהיגים קרואטים, והתפוצצה עת היה המטוס בטיסה מעל הרמסדורף, מזרח גרמניה. המטוס שהיה בטיסה JU364 מקופנהגן לזגרב ובלגרד התרסק על הקרקע סמוך לעיר סרבסקה קמניצה בצ'כוסלובקיה, ו-27 מ-28 הנוסעים ואנשי הצוות מצאו את מותם באירוע. הניצולה היחידה באירוע, דיילת אוויר ששהתה בזנב המטוס, נפלה מגובה של 10,160 מטר ונכנסה לספר השיאים של גינס בתואר האדם שנפל מהגובה הרב ביותר ללא מצנח ושרד.
* ב-1973 התרסק מטוס החברה מדגם סוד אוויאסיון קראוול על צלע הר סמוך לפודגוריצה. כל 41 בני האדם שהיו במטוס מצאו את מותם באירוע.

קישורים חיצוניים
----------------

ויקישיתוף מדיה וקבצים בנושא **אייר סרביה** בוויקישיתוף
* 

* אתר האינטרנט הרשמי של אייר סרביה (באנגלית)

* אתר האינטרנט הרשמי של אייר סרביה (בסרבית)
* אייר סרביה, ברשת החברתית פייסבוק

* אייר סרביה, ברשת החברתית אקס (טוויטר)

* אייר סרביה, ברשת החברתית אינסטגרם

* אייר סרביה, ברשת החברתית LinkedIn

* אייר סרביה, סרטונים בערוץ היוטיוב
* מדיה וקבצים בנושא ‏ JAT איירווייז באתר Airliners.net

הערות שוליים
------------

1. ↑  "Air Serbia fleet".
2. ↑  "Aviolet fleet".
3. ↑  "Air Serbia mulls future fleet options". *EX-YU Aviation News*. נבדק ב-2018-05-29.